Talous- ja sosiaalikomitean lausunto aiheesta "Ehdotus neuvoston direktiiviksi koristekasvien lisäysaineiston pitämisestä kaupan"

(98/C 157/10)

Neuvosto päätti 26. tammikuuta 1998 Euroopan yhteisön perustamissopimuksen 43 artiklan nojalla ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut maa- ja kalatalousjaosto antoi lausuntonsa 5. maaliskuuta 1998. Esittelijä oli Antoon Stokkers.

Talous- ja sosiaalikomitea hyväksyi 25. 26. maaliskuuta 1998 pitämässään 353. täysistunnossa (maaliskuun 25. päivän istunnossa) seuraavan lausunnon äänin 111 puolesta, 1 vastaan 2:n pidättyessä äänestämästä.

1. Johdanto

1.1. Koristekasvien viljelyllä on tärkeä asema yhteisön maataloustuotannossa. Koristekasvien viljelyn tyydyttävät tulokset riippuvat suuressa määrin viljelyyn käytettävän aineiston laadusta ja terveydestä. Yhdenmukaisten vaatimusten aikaansaaminen yhteisötasolla on erittäin tärkeää, jotta voidaan varmistaa vapaa ja esteetön liikkuminen yhteisössä ja jotta ostajat voivat olla varmoja, että he saavat koko yhteisön alueella kasvien terveyden kannalta moitteetonta ja hyvälaatuista lisäysaineistoa. Komissio käynnisti toukokuussa 1996 SLIM-aloitteen (Simpler Legislation for the Internal Market eli sisämarkkinoiden lainsäädännön yksinkertaistaminen), jonka avulla pyrittiin löytämään keinoja sisämarkkinalainsäädännön yksinkertaistamiseksi. Koristekasviala oli yksi koehankkeeseen valituista neljästä alasta, koska sitä koskevan lainsäädännön saattamisessa osaksi kansallista lainsäädäntöä sekä sen täytäntöönpanossa oli ollut ongelmia. Ns. SLIM-ryhmä antoi suosituksia koristekasvidirektiivin yksinkertaistamiseksi. Nyt käsiteltävänä olevassa komission ehdotuksessa otetaan huomioon SLIM-ryhmän suositukset sekä jäsenvaltioiden ja alan järjestöjen huomautukset. Komission ehdotus perustuu Euroopan yhteisön perustamissopimuksen 43 artiklaan. Ehdotuksessa esitetään nykyisen direktiivin 91/682/ETY koko teksti, johon muutokset on lisätty alleviivauksin.

2. Yleistä

2.1. Komissio on onnistunut tekemään direktiiviä yksinkertaistavia ehdotuksia. Komission ehdotuksessa vastuu laatuvaatimusten täyttämisestä annetaan ensi sijassa ketjun tärkeimmille lenkeille eli niille, jotka ovat tekemisissä tuotannon sekä lähtöaineiston lisäyksen ja tuonnin kanssa. Komitea suhtautuu myönteisesti tähän käsittelytapaan. Sen mielestä tällä tavoin lähtöaineiston ostajat saavat riittävän laatutakuun ja samalla vältetään tarpeetonta byrokratiaa.

2.2. Ehdotuksessa käsitellään tasapainoisesti myös lähtöaineiston tuontia, joten ei tarvitse pelätä kilpailun vääristymistä eikä toisaalta rinnakkaisen jakelukanavan syntymistä, mikä voisi haitata EU:n laatutakuujärjestelmää.

2.3. Komitea kuitenkin kritisoi komission ehdotuksessa niiden tapausten suurta määrää, joita direktiivin 22 artiklan menettely koskee. Tämä vaatii yksityiskohtaisempaa lainsäädäntöä. Asiaan palataan jäljempänä kohdassa "Erityistä".

2.4. Komitean mielestä ehdotuksessa esitetyt käsitteet tulee määritellä tarkemmin. Huomiota kiinnitetään erityisesti siihen, että käsitteen "koristekasvi" määritelmä puuttuu ja että "lisäysaineiston" ja "toimittajien" määritelmät vaativat tarkennusta. Komitea kiinnittää tähän huomiota, jotta monitulkintaisilla määritelmillä ei heikennettäisi ehdotuksen tavoitteita. Asiaa tarkastellaan lähemmin kohdassa 3.

3. Erityistä

3.1. I osasto (soveltamisala)

3.1.1. 1 artikla

Komitean mielestä komission ehdotuksessa esitetty viittaus asetukseen (EY) N:o 338/97 on epäselvä. Mainittua lisäystä ei tarvita kasveille, jotka sisältyvät asetukseen ja joita ei saa myydä. Nyt puheena oleva direktiivi koskee kyseisen asetuksen soveltamisalaan kuuluvia kasveja, joita saa myydä.

3.2. II osasto (määritelmät)

3.2.1. 3 artikla

Komitea toteaa, että käsitettä "koristekasvi" ei ole määritelty direktiiviehdotuksessa. Se kehottaa lisäämään direktiiviin selvän määritelmän kyseisestä käsitteestä.

3.2.2. 3 artiklan 1 kohta (lisäysaineiston määritelmä)

Komitea ehdottaa lisäysaineiston määritelmän muuttamista seuraavasti: "Lisäysaineistolla tarkoitetaan siemeniä, kasvinosia ja kaikkea kasviaineistoa, jotka on tai voivat olla tarkoitettu koristekasvien lisäykseen ja viljelyyn." Muutoksen jälkeen kaikenlainen lisäysaineisto kuuluu direktiivin soveltamisalaan, jolloin asiasta ei tarvitse keskustella myöhemmin tapahtuvan käyttötarkoituksen muutoksen yhteydessä.

3.2.3. 3 artiklan 2 kohta (toimittajien määritelmä)

On suositeltavaa lisätä "toimittajat"-määritelmään vaatimus, että toimittajan tulee olla rekisteröitynyt vastuullisessa elimessä ja että sen tulee täyttää direktiivin määräykset. Näin estetään tilanne, jossa kasvidirektiivin (77/93/ETY) mukainen hyväksyntä antaa mahdollisuuden kiertää direktiiviehdotuksessa asetetut ehdot.

3.2.4. 3 artiklan 4 kohta (vastuussa oleva virallinen toimielin)

Komitea ehdottaa käsitteen "vastuussa oleva virallinen toimielin" korvaamista käsitteellä "vastuullinen elin". Perusteluna on, että periaatteessa myös muu kuin valtion viranomainen voi toimia virallisesti vastuussa olevana elimenä, mikäli viranomainen on antanut tehtävän kyseiselle elimelle; lopullinen vastuu säilyy tästä huolimatta edelleen viranomaisella. Nykytekstissä esitetään turhaan vaatimus, että kyseessä on oltava valtion viranomainen.

3.2.5. 3 artiklan 9 kohta (laboratoriot)

Komitean mielestä ei ole tarpeen säätää laboratorioiden hyväksymiselle yksityiskohtaisia määräyksiä 22 artiklan menettelyn mukaisesti (8 artiklan 3 kohta, 3 artiklan 4 kohdan 9 alakohta sekä 15 artiklan 2 kohta).

3.3. III osasto (lisäysaineistoa koskevat määräykset)

3.3.1. 6 artiklan 1 kohta

Komitean mielestä kohdasta voidaan poistaa tekstijakso "ainakaan silmämääräisesti". Tietyt taudit kuten virustartunnat voidaan todeta vain laboratoriotestein, mutta kyse ei ole ns. karanteenia vaativista taudeista. Tällaisten virustartuntojen kohdalla on selvitettävä, missä määrin lähtömateriaalierä on tartunnan saastuttamaa. Tässä kohdin poikkeamille on tietyt ylärajat. Komitean mielestä lisäysaineiston elinkelpoisuus on lisäksi selkeästi otettava mukaan vähimmäislaatuvaatimuksiin.

3.3.2. 6 artiklan 4 kohta

Komitean mielestä kukkasipulien laatuvaatimuksia koskeva ehdotus näyttää riittävältä vain joidenkin kasvien osalta. Siksi se suosittelee, että asianosaisten kanssa neuvoteltuaan komissio täydentää säännöstä siten, että se sopii kaikille sipulista, juurimukuloista ja juurista lisättäville kasveille.

3.4. IV osasto (vaatimukset, jotka lisäysaineiston toimittajien on täytettävä)

3.4.1. 8 artikla

Komitean mielestä 8 artiklassa ja sitä seuraavissa artikloissa ei tulisi puhua "hyväksytyistä" vaan mieluummin "rekisteröidyistä" toimittajista. Viittaus direktiiviin 77/93/ETY on hämmentävä, minkä vuoksi se olisi parempi jättää tekemättä. Direktiivin mukainen hyväksyminen ei välttämättä tarkoita käsiteltävänä olevan direktiivin vaatimusten täyttämistä. Sanat "hyväksytty" ja "rekisteröity" voidaan muutenkin jättää pois koko tekstistä, mikäli rekisteröitymisvaatimus esitetään jo "toimittajan" määritelmässä.

3.4.2. 9 artiklan 1 kohdan 3 luetelmakohta

Tekstin muuttaminen koskemaan hyväksyttyä laboratoriota aiheuttaa hämmennystä, koska silloin on määriteltävä "hyväksytty laboratorio". Samoin analysointimenetelmiä on selvitettävä tarkemmin.

3.4.3. 9 artiklan 4 kohta

Komitea on sitä mieltä, että artiklan yhteydessä ei tarvita 22 artiklan mukaista menettelyä.

3.5. V osasto (lisäysaineiston kaupan pitäminen ja päällysmerkinnät)

3.5.1. 11 artiklan 3 kohta

Komitean mielestä direktiivin 22 artiklaa ei ole tarpeen soveltaa osastossa mainittuun lisäysaineiston pakkaamiseen.

3.6. VIII osasto (valvontatoimenpiteet ja yleiset säännökset)

3.6.1. 21 artikla

Komitea on sitä mieltä, että artiklassa mainitut vapautukset eivät saa vaikuttaa valvontaan tarvittaviin perusrakenteisiin.

Bryssel, 25. maaliskuuta 1998.

Talous- ja sosiaalikomitean puheenjohtaja

Tom JENKINS